ועדת הכספים, כנסת 18, פרוטוקול מספר 1193, 2012-09-20 10:00

משה גפני: בוקר טוב, אני מתכבד לפתוח את ישיבת הוועדה.

משה גפני: הסעיף הראשון – המשך תקצובו וביצועו של פרויקט גריטת הרכבים.

משה גפני: אנחנו דיברנו כמה פעמים על הפסקת הפרויקט הזה.

טמיר כהן: ב-30 באפריל.

משה גפני: הפרויקט הזה, שלכל הדעות – גם לדעת המשרד להגנת הסביבה וגם לדעת משרד התחבורה, לדעתנו – הנושא הזה הוא נושא מאוד חשוב.

משה גפני: המציאות הזאת שבה רכבים ישנים, הממשלה מבצעת בהם גריטה ומעודדת את האנשים להביא את הרכבים הללו גורמת לירידה בתאונות הדרכים, וגורם לעלייה באיכות הסביבה.

משה גפני: המציאות הזאת היא מציאות שלפי החישובים שאני יודע שעשו, מדובר על חיסכון של כסף רב.

משה גפני: מדובר על בין 70-40 מיליון שקל על גריטה של 10,000 רכבים, משהו כזה, או פחות.

אמיר זלצברג: עד היום נמסרו 25,000 כלי רכב.

משה גפני: 25,000.

ציון פיניאן: אבל מה שחשוב פה זה מה שאנשים שניצלים, שהרכב הזה לא בכביש.

ציון פיניאן: כל נפש בישראל זה יותר מכל דבר אחר.

משה גפני: ודאי.

משה גפני: אבל, לצערנו הרב, התקציב של גריטת הרכבים הסתיים, או נגמר, בגלל שהתוכנית הזאת היא תכנית מאוד אטרקטיבית.

משה גפני: ולא היה כסף נוסף כדי להמשיך את התקצוב.

משה גפני: אני ביקשתי ממשרד האוצר לתקצב את זה.

משה גפני: אנחנו גם עשינו פה איזה שינוי בהעברות שהיו בוועדה על מנת להמשיך את ההליך הזה.

משה גפני: אני יודע שדיברו גם המשרדים.

משה גפני: ואני מבקש, היות ויש לנו כאן העברה של עשרה מיליון ש"ח, על מספר פנייה לוועדה 627 – אני גם מודה ל – מי נמצא פה ממשרד האוצר?

מיכל שינוול: אני.

משה גפני: את עם אייל אפשטיין?

משה גפני: אני מודה לו על ההעברה הזאת, שביקשתי כבר מזמן שהיא תבוא, אבל היא באה, והיא באה בסדר.

משה גפני: ואני מודה לו על העניין הזה.

משה גפני: ואני מבקש, קודם כל, שתסבירי ואחרי זה אני אבקש מהמשרד להגנת הסביבה וממשרד התחבורה.

משה גפני: בבקשה.

משה גפני: מיכל?

מיכל שינוול: כן.

מיכל שינוול: על הפנייה?

משה גפני: כן, ודאי.

מיכל שינוול: הפנייה נועדה להעברת עשרה מיליון שקלים לפרויקט גריטת רכבים.

מיכל שינוול: זה פרויקט בהשתתפות עם משרד התחבורה.

מיכל שינוול: זהו.

משה גפני: ואם אנחנו נאשר היום את עשרת מיליוני השקלים הללו, האם מיד תהיה הגריטה, או שזה עוד יתעכב?

מיכל שינוול: כדאי להפנות את כל הפרטים האלה לאמיר זלצברג.

משה גפני: הבנתי.

משה גפני: טוב.

משה גפני: בסדר גמור.

משה גפני: בבקשה, מי הראשון?

אמיר זלצברג: אני אדוני.

אמיר זלצברג: המשרד להגנת הסביבה, אמיר זלצברג.

משה גפני: כן, בבקשה.

אמיר זלצברג: כאמור עד עכשיו נוצלו בפרויקט הזה כמעט 80 מיליון ש"ח, ונמסרו לגריטה יותר מ-25,000 כלי רכב.

אמיר זלצברג: לכשנקבל את ההעברה התקציבית – קודם כל אני אציין מראש שכמעט כל הכסף הולך ישירות לאזרחים.

אמיר זלצברג: מעט מאוד הולך לעלויות מעטפת – מגרשי גריטה וכדומה.

אמיר זלצברג: אז זה יספיק ליותר מ-3,000 כלי רכב, אותם עשרה מיליון.

אמיר זלצברג: יש לנו איזשהו זמן היערכות, בין אם זה מול אתרי הגריטה, לשכות הרישוי, להודיע לציבור.

אמיר זלצברג: יש גם עניין משפטי מסוים שצריך לפרסם.

אמיר זלצברג: ולכן ברגע שזה יסתיים, אנחנו נפרסם לציבור ונודיע מראש מתי ניתן יהיה להגיע למגרשים.

משה גפני: מה הערכת הזמן?

אמיר זלצברג: קשה להתחייב כרגע.

אמיר זלצברג: אבל מה שעוד חשוב לנו לציין, שאנחנו חייבים ליצור רצף ולא להפסיק את התוכנית באמצע.

אמיר זלצברג: השנה הפסקנו את התוכנית אחרי חודשיים וחצי, וזה היה מאוד בעייתי כלפי הציבור.

אמיר זלצברג: אנחנו מאוד מעוניינים ליצור רצף, ואנחנו רוצים ליצור רצף, כך שב-1.1.2013 ייכנסו בבסיס התקציב עוד כ-18 מיליון ש"ח.

אמיר זלצברג: אנחנו רוצים ליצור רצף שלא ייווצר מצב שאנחנו נפסיק באמצע.

אמיר זלצברג: בגלל הרצף הזה אני צופה שזה לא יהיה עכשיו, אלא קצת יותר מאוחר.

משה גפני: זאת אומרת, אם נדון על התקציב, אז לא לאשר את התקציב אם לא יהיו 18 מיליון שקל לגריטת רכבים?

אמיר זלצברג: 18 המיליון הם כבר בבסיס התקציב.

משה גפני: אתה ראית את התקציב ל-2013?

מיכל שינוול: בכל מקרה, גם אם תקציב 2013 לא יאושר, זה בבסיס תקציב 2012, כשכך או כך זה יהיה.

מיכל שינוול: זה אמור להיות בבסיס התקציב.

מיכל שינוול: תכנית גריטת הרכבים היא כחלק מהחלטת ממשלה שביקשה לתקצב 100 מיליון שקלים על-פני חמש שנים - - -

משה גפני: אבל הממשלה לא מעניינת.

משה גפני: כבר אמרתי עשר פעמים, הממשלה לא מעניינת.

משה גפני: הממשלה החליטה.

משה גפני: אז יש עכשיו גריטת רכבים בגלל שהממשלה החליטה?

משה גפני: אם אנחנו לא היינו יוצאים מעורנו אז היתה גריטת רכבים היום?

משה גפני: הממשלה אישרה.

משה גפני: מה שהממשלה אישרה לא מעניין שום דבר.

משה גפני: השאלה מה ועדת הכספים אישרה.

משה גפני: לא חשוב.

משה גפני: אז הממשלה אישרה.

משה גפני: הממשלה אישרה, למה הפסיקו?

משה גפני: הוא צודק.

משה גפני: למה הפסיקו?

מיכל שינוול: כל התקציב שהממשלה הקצתה יצא.

מיכל שינוול: הממשלה אמרה 100 מיליון שקלים על-פני חמש שנים.

מיכל שינוול: בבסיס התקציב בכל אחת מהשנים האלה יש כ-20 מיליון שקלים.

משה גפני: ואת אומרת שיש 18?

אמיר זלצברג: היו שני קיצוצים בינתיים.

מיכל שינוול: אחרי קיצוצים.

מיכל שינוול: 2013 זאת שנה רביעית לדעתי.

משה גפני: אבל אם עושים קיצוצים בזה אז גם נגרם נזק כספי.

משה גפני: זה כבר ברור.

מיכל שינוול: כן, הקיצוצים זה - - -

משה גפני: עשרת מיליוני השקלים האלה יספיקו עכשיו?

אמיר זלצברג: הם יספיקו ליותר מ-3,000 כלי רכב.

אמיר זלצברג: השנה, כשהיה לנו 20 מיליון, זה הספיק לנו לחודשיים וחצי.

אמיר זלצברג: שוב פעם אני אומר, אני לא רוצה ליצור מצב שאנחנו מתחילים עכשיו, ועוד חודש - חודש וחצי, מפסיקים ומשגעים את הציבור.

אמיר זלצברג: גם אנחנו וגם משרד התחבורה תמימי דעים בנושא הזה, כי אנחנו רוצים ליצור רצף, כי הציבור מבולבל מהדברים האלה.

קטי מורלי: גם אנחנו חשופים לתביעות.

משה גפני: רגע, את מקבלת רשות דיבור.

משה גפני: תאמרי שם ותפקיד.

קטי מורלי: קטי מורלי מהאגף הרישוי, משרד התחבורה.

משה גפני: בבקשה.

קטי מורלי: לא ייתכן שאנחנו יוצאים בפרסומים לגבי הגריטה.

קטי מורלי: אחרי חודש אנחנו פתאום מפסיקים את הגריטה.

קטי מורלי: הציבור כבר מאבד את האמון שלו.

קטי מורלי: הוא מטורטר.

קטי מורלי: מגישים עתירות לבתי משפט על זה שהם התכוננו והם הסתמכו על הנושא של הגריטה, ופתאום אנחנו הפסקנו.

קטי מורלי: ואנחנו כבר כמה וכמה פעמים כל פעם הפסקנו, התחלנו.

קטי מורלי: זה מעסיק לנו – מערכת פניות הציבור שלנו קורסת בגלל הדבר הזה.

קטי מורלי: וגם האנשים מאבדים את האמון.

קטי מורלי: ואנחנו לא רוצים לשדר שמשרד התחבורה הוא חפיפניק במידה מסוימת.

קטי מורלי: אנחנו רוצים שיהיה רצף.

קטי מורלי: אם אנחנו אומרים שיש פרויקט גריטה, אנחנו רוצים להתחייב ולעמוד בהתחייבות, שזה על פני תקופה של שנה או חצי שנה.

קטי מורלי: אבל לפחות מראש אתה מיידע את הציבור שיש לו פרק זמן של חצי שנה לבצע את הגריטה, ולא אחרי חודש שנגמרים העשרה מיליון, להגיד לו אופס, אין לנו כסף, ואנחנו סוגרים את השלטר.

קטי מורלי: עוד שבועיים, רגע, יש כסף.

קטי מורלי: מה זה?

קטי מורלי: זה בהלה לזהב.

קטי מורלי: אחרי זה כולם מתנפלים על משרד הרישוי, מקללים.

קטי מורלי: אני לא צריכה לספר לך מה קורה.

משה גפני: לא, לקלל זה לא טוב.

משה גפני: תודה רבה.

משה גפני: חבר הכנסת יעקב אדרי.

משה גפני: יש לי כמה שאלות אליך.

יעקב אדרי: במקום לחטוף את כל הקללות, אל"ף, חשוב שיהיה תיאום - -

קטי מורלי: יש תיאום.

יעקב אדרי: - - דבר שני, זה בשבילכם גרעינים להשתתף בתקציב.

יעקב אדרי: הייתם עוזרים למשרד להגנת הסביבה.

יעקב אדרי: כי זה אינטרס של משרד התחבורה שלא יהיו הרכבים האלה זרוקים בכל מיני מקומות.

יעקב אדרי: זה בשבילכם Peanuts.

יעקב אדרי: אתה יודע, הרב גפני, מה זה עשרה מיליון בשביל משרד התחבורה?

קטי מורלי: אנחנו תורמים את התשתיות שלנו.

קטי מורלי: אי-אפשר - - -

יעקב אדרי: לא, הרי זה אינטרס שלכם גם.

יעקב אדרי: הייתם עושים ביחד.

יעקב אדרי: אפילו הייתם צריכים להיות לארג'ים.

יעקב אדרי: זה בשבילכם כלום.

משה גפני: אתם מקבלים קבלה על זה שאתם תורמים את התשתיות?

משה גפני: זה לפני סעיף 46?

יעקב אדרי: זה חשוב מאוד למשרד התחבורה, ואין ספק בחשיבות שלה.

גלעד כהן: אני רוצה לענות לך, ברשותך.

גלעד כהן: גילי כהן - - -

יעקב אדרי: אתה עונה בשם השר, אני מבין.

גלעד כהן: אני מנהל אגף התקציבים.

ציון פיניאן: סליחה, אין השתתפויות של הרשויות המקומיות?

יעקב אדרי: אתה מנהל אגף התקציבים?

יעקב אדרי: עוד יותר טוב.

יעקב אדרי: בוא נשמע.

ציון פיניאן: אנחנו מנקים להם את הרחובות.

משה גפני: תשאל.

ציון פיניאן: סליחה, אין השתתפויות של הרשויות המקומיות?

אמיר זלצברג: אין השתתפויות.

ציון פיניאן: למה?

ציון פיניאן: אנחנו מנקים להם את הרחובות.

אמיר זלצברג: ראשית, מדובר בכלי רכב שנוסעים, לא בגרוטאות שעומדות בצד הדרך.

אמיר זלצברג: כלי רכב שנוסעים.

אמיר זלצברג: אם הוא לא נוסע הוא לא מזהם ולא מהווה מפגע בטיחותי.

אמיר זלצברג: רכב שעומד בצד הדרך וחונה שם שנתיים והוא לא נוסע, מבחינת המדינה, האינטרס - - -

ציון פיניאן: לא מדובר במכוניות שיורדות מהכביש?

אמיר זלצברג: מדובר במכוניות שאנחנו מעודדים את בעל המכונית להוריד את הרכב מהכביש.

משה גפני: צריך שיהיה לו רישיון תקף והכול.

אמיר זלצברג: צריך שיהיה טסט בתוקף.

יעקב אדרי: בכל זאת לא קיבלתי תשובה.

גלעד כהן: לצערנו, התקציב של הגריטה מתוקצב בתקציב הרגיל של משרד התחבורה, שסופג כאן השכם והערב פלטים וכדומה.

גלעד כהן: לא בטוח שנגמור את השנה גם בלי להוסיף כסף לגריטה.

יעקב אדרי: אבל בשבילכם זה ממש כלום.

יעקב אדרי: בשביל המשרד להגנת הסביבה – הם צריכים להיאבק.

יעקב אדרי: אני אומר, האינטרס הוא חשוב.

גלעד כהן: ברור שהאינטרס הוא גם שלנו.

גלעד כהן: אם משרד האוצר יענה ל - - -

קטי מורלי: אנחנו תורמים.

יעקב אדרי: מה אתם תורמים?

יעקב אדרי: אתם משתתפים בצערם.

יעקב אדרי: מה אתם תורמים?

קטי מורלי: אנחנו תורמים את כל התשתיות.

קטי מורלי: האנשים באים אלינו, מקבלים את השירות אצלנו.

קטי מורלי: אנחנו משדרים - - -

יעקב אדרי: אבל אתם אומרים שמקללים אתכם.

יעקב אדרי: זה גורם לכם נזק - -

קטי מורלי: גם מקבלים קללות.

יעקב אדרי: - - תגידו בואו נזרוק עצם למשרד להגנת הסביבה ונגמור.

קטי מורלי: פקידות משרד שמקבלות את הקללות ואת העצבים - - -

יעקב אדרי: יופי, אז במקום לחטוף קללות, הכול - - -

אמיר זלצברג: ברשותך אדוני, אני רק אציין שבאמצעות משרד התחבורה מתפעלים את הפרויקט הן מבחינת לשכות הרישוי, מערכת המחשב, זיכוי חשבונות הבנק.

אמיר זלצברג: אלו דברים שמתבצעים גם - - -

יעקב אדרי: משרד התחבורה עושה דברים מאוד חשובים.

יעקב אדרי: אין ספק בזה ואין ויכוח על זה.

יעקב אדרי: אני רק אומר, עם כל הצער שנגרם לכם וכל אלה ששועטים לכיוון משרד הרישוי, ואתם חוטפים וחוטפים.

יעקב אדרי: אני אומר ב-18 מיליוני השקלים – רבותי, אני אומר לכם, זה נראה לי לא טוב.

יעקב אדרי: חבל, זה פרויקט מאוד חשוב.

אמיר זלצברג: המצאי, מספר כלי הרכב שזכאים להשתתף הוא לא כל כך גדול.

אמיר זלצברג: כאלה ישנים יש סדר גודל של 30,000 כלי רכב.

אמיר זלצברג: ואנחנו עם עשרת המיליונים יכולים להוריד 10% - 3,000 כלי רכב.

אמיר זלצברג: אני מניח שלא כולם ירצו, זו תכנית וולונטרית.

אמיר זלצברג: אבל ההיענות היא מאוד גבוהה, וזה מאוד משמח.

משה גפני: אני לא הולך לאשר את התקציב הזה אם אתם לא אומרים לי מתי זה מתחיל.

משה גפני: אני לא הולך לשחק עם הדבר הזה.

משה גפני: מה את אומרת?

משה גפני: תאריך.

מירי שאול: אין לנו תאריך.

מירי שאול: אנחנו לא יכולים להתחייב על תאריך.

משה גפני: למה?

יעקב אדרי: אין כסף?

משה גפני: אם אנחנו מאשרים, מתי זה מתחיל?

יעקב אדרי: אני מבין שהכול מוכן, רק מחכים לכסף.

יעקב אדרי: עכשיו אומרים גם כשיהיה כסף - - -

משה גפני: לא, הם אמרו שצריך לארגן את – כמה זמן?

קטי מורלי: אנחנו הזרוע הביצועית.

קטי מורלי: אנחנו לא מחליטים מתי זה מתחיל.

יעקב אדרי: מי מחליט, מירה?

ציון פיניאן: מי המבצע?

ציון פיניאן: מי הזרוע הביצועית?

אמיר זלצברג: הזרוע הביצועית, בעצם שני המשרדים מבצעים, ומי שמעביר את התקציב זה משרד האוצר.

אמיר זלצברג: קשה לי להעריך את סדר גודל הזמן, אבל הפעולות שצריך לבצע כוללות גם החתמה של מנכ"לי משרדים ופרסום ברשומות, גם העברת התקציב, גם חידוש התקשרויות מול אתרי גריטה, גם הודעה לציבור וכדומה.

אמיר זלצברג: אני לא רוצה להתחייב על תאריך כי אני יודע שהנושא הזה רגיש.

משה גפני: אבל לא הבנתי.

משה גפני: מה שאמרתם ברור.

משה גפני: אף אחד לא המציא פה את הגלגל.

משה גפני: צריך שהמנכ"לים יחתמו.

משה גפני: אתם רוצים, אני אלך להחתים אותם.

משה גפני: אני חבר של המנכ"לים, אני אחתים אותם.

משה גפני: אני אלך היום אחרי הישיבה – במקום לעשות כפרות – אני אלך למנכ"לים.

משה גפני: להחתים אותם, בגלל שאני חושב שזה פרויקט חשוב מאוד.

משה גפני: אני חושב שהאינטרס שלכם הוא לא פחות - -

יעקב אדרי: מטלה אחת הרב גפני לקח עליו.

משה גפני: - - הנה, אני מוריד לכם את המנכ"לים, היום אני מחתים אותם.

יעקב אדרי: מירה, איפה הבעיה?

מירי שאול: אין בעיה.

מירי שאול: אנחנו מעולם לא - - -

משה גפני: אבל להודיע תאריך בערך.

משה גפני: החתמת המנכ"לים אמרתם.

משה גפני: פרסום ברשומות – אנחנו נדאג מפה שיעשו את זה מהר.

משה גפני: אנחנו ועדה שעובדת מהר.

יעקב אדרי: שלושה חודשים, ארבעה חודשים.

משה גפני: לא, לא, לא.

ציון פיניאן: זה הרבה.

יעקב אדרי: אתה אומר לי זה הרבה.

יעקב אדרי: הלוואי וזה יהיה שלושה חודשים.

אמיר זלצברג: תראה, ארבעה חודשים אנחנו כבר ב-2013.

משה גפני: לא, לא, אנחנו לא שם, אז בשביל מה עבדתי?

אמיר זלצברג: זה כסף של 2012.

משה גפני: השר להגנת הסביבה מסכים שזה יהיה ב-2013?

ציון פיניאן: אז נאשר ב-2013.

משה גפני: הוא לא מסכים.

משה גפני: שר התחבורה גם כנראה לא מסכים.

משה גפני: זה צריך להיות עכשיו.

ציון פיניאן: אם זה ב-2013, אדוני היושב-ראש, אולי צריך לאשר ב-2013.

יעקב אדרי: איזה אבסורד פה, היושב-ראש אומר אנחנו נאשר, תעשו את זה מהר.

יעקב אדרי: ואתם מתלבטים ומתחבטים וכל החגיגה.

קטי מורלי: השנה, בטח, 2012.

משה גפני: 2012, לא עולה בדעתי אחרת.

משה גפני: אוי ואבוי אם לא.

גלעד כהן: מבחינת משרד התחבורה זה יהיה עוד ב-2012.

גלעד כהן: אנחנו צריכים - - -

משה גפני: מתי?

משה גפני: 2012.

משה גפני: אנחנו עכשיו רוצים לדעת מתי, חודש, שבועיים, שבוע?

משה גפני: שלושה שבועות?

יעקב אדרי: הם הלכו לבדוק את זה עכשיו.

משה גפני: תראו, המצב הוא כזה, המצב הוא שאם אתם קובעים - - -

יעקב אדרי: אני מאשר, אבל הם לא יודעים - - -

קטי מורלי: מבחינתנו, אין לנו בעיה.

קטי מורלי: אנחנו, משרד התחבורה.

אמיר זלצברג: אבל אין לך רצף.

קטי מורלי: לא יהיה לנו רצף.

קטי מורלי: זאת הבעיה שתהיה.

קטי מורלי: כי אם אני בחודש מחסלת את עשרת המיליון, מה אני אומרת לאזרחים?

קטי מורלי: עוד פעם אין לי כסף עד ינואר 2013?

משה גפני: לכן מה את מציעה?

ציון פיניאן: כן, שנת תקציב חדשה.

קטי מורלי: אני מציעה לעשות את זה כמה שיותר קרוב לדצמבר - -

משה גפני: לא.

קטי מורלי: - - כדי שבכל חודש דצמבר ילכו עשרת המיליונים, וב-2013 אני מקבלת את ה-18, יהיה לי רצף.

משה גפני: אם אני הייתי עובד משרד התחבורה לא הייתי מדבר ככה.

משה גפני: אבל אני עוף מוזר.

משה גפני: אני הייתי אומר עכשיו להתחיל עם זה.

משה גפני: ומעכשיו להתחיל להיאבק על מנת שיהיה הלאה תקציב.

משה גפני: בגלל שזה חוסך כסף למשרד התחבורה.

משה גפני: למשרד להגנת הסביבה זה חוסך כסף.

קטי מורלי: אני מוכנה כבר אתמול, אבל איך אני יכולה להתחייב על משהו שהוא לא ביד שלי?

משה גפני: את יכולה להתחייב על זה שעכשיו מתחילים.

משה גפני: ברגע שאפשר להתחיל צריך להתחיל.

משה גפני: והאמינות – נתחיל להתמודד עם זה.

משה גפני: דרך אגב, משרד האוצר הפנים את העניין.

משה גפני: המשרדים הפנימו את העניין.

משה גפני: כולם מבינים שזה דבר רציני.

ציון פיניאן: אני בטוח ששר התחבורה היה מוכן מאתמול.

משה גפני: בדיוק.

קטי מורלי: נכון.

קטי מורלי: גם אני.

קטי מורלי: אין בעיה.

משה גפני: נו, מה?

קטי מורלי: אבל שלא יקרה מצב שלא יהיה רצף.

מירי שאול: אני מתנצלת, אבל כרגע אנחנו לא יכולים להתחייב.

מירי שאול: למועד אנחנו לא יכולים להתחייב.

משה גפני: למה?

מירי שאול: כי יש דברים שגם לא תלויים בנו.

מירי שאול: אני משערת שכבודו מודע לחשיבות שאנחנו והשר רואים בפרויקט הזה.

משה גפני: ודאי, מה השאלה?

מירי שאול: אנחנו לא נעכב את הפרויקט.

משה גפני: משרד התחבורה אומר שמבחינתם אפשר לעשות את זה מהר.

מירי שאול: גם מבחינתנו אפשר לעשות את זה מהר.

מירי שאול: אני לא יודעת להצביע על מועד.

משה גפני: מה אתם צריכים לעשות שהם לא צריכים לעשות?

משה גפני: מה המשרד עושה?

אמיר זלצברג: כל הפעילות של אתרי הגריטה אצלנו.

אמיר זלצברג: גם הנושא התקציב עובר דרכנו.

אמיר זלצברג: והפרסום לציבור, יש לנו מערך פניות ציבור וכדומה.

משה גפני: בסדר.

משה גפני: חודש?

מירי שאול: לא.

מירי שאול: באמת, אני משערת שאתה מכיר את האמינות המחויבות - - -

משה גפני: בסדר, אז אני רוצה - - -

יעקב אדרי: אני מציע, הרב גפני, שתוך שבועיים-שלושה יבואו עם תאריך מסודר לוועדת הכספים ויגידו לנו את לוח הזמנים, על מנת שנדע שזה אכן עובד.

משה גפני: בשבועיים-שלושה אני רוצה שזה כבר יצא לדרך.

יעקב אדרי: אני בעד.

יעקב אדרי: אז אולי לא תאשר, ואז - - - מועד.

משה גפני: השר גלעד ארדן רוצה מיד.

משה גפני: לא הצלחתי לדבר אתו, אבל - - -

מירי שאול: כן, הבנתי את - - -

יעקב אדרי: הנה, הוא שלח לנו את מירי, שאומרת כמה שיותר מהר.

מירי שאול: שיהיה כמה שיותר מהר, אבל אין לי תאריך על השולחן.

אמיר זלצברג: אין לנו אינטרס לעכב את זה.

משה גפני: בסדר.

משה גפני: אתם אומרים לאשר את זה?

ציון פיניאן: כן.

יעקב אדרי: כן, לאשר.

משה גפני: יש לכם מזל שקיבלתי את הפתק.

משה גפני: אני מבקש בתוך שבועיים תשובה מתי זה מתחיל.

משה גפני: אני יודע שגם השר גלעד ארדן וגם השר ישראל כץ וגם אנשי המשרדים מבקשים לעשות את זה כמה שיותר מהר.

משה גפני: אני מבקש לא לעכב את זה.

משה גפני: מה אמרת ששמך?

קטי מורלי: קטי.

משה גפני: קטי.

משה גפני: אני מבקש לא לעכב את זה.

קטי מורלי: אנחנו מוכנים אתמול.

משה גפני: אני אדבר עם שני השרים שוב.

משה גפני: אני אדבר גם עם משרד האוצר.

משה גפני: אני אדבר עם אייל.

משה גפני: לא לעכב את זה.

משה גפני: זאת אומרת, לא שלא לעכב, לא להפסיק את הרצף.

משה גפני: בגלל שהיה מדובר שעשרה מיליון – זה לא יהיה הכסף האחרון בעניין הזה.

משה גפני: עשרה מיליון נלקחו מאיזשהו מקום.

משה גפני: זה לא צנח באיזושהי צורה.

משה גפני: עשינו פה איזו פעולה שהביאה את עשרת המיליונים.

משה גפני: אם אתם בתוך שבועיים – וזה מה שאתם צריכים לעשות, גם אם זה לא יוצר לפועל, אני רוצה שתתנו תשובה מתי זה כן מתבצע.

משה גפני: ואז באותו רגע אני אדבר שוב עם משרד האוצר, אני אדבר עם שני השרים על מנת שהרצף לא ייפסק.

משה גפני: אבל לא לחשוב על 2013, בגלל שאם זה לא יעשה עכשיו – אני אספר לכם מה קורה במשרד האוצר אם הולכים לאשר תקציב.

משה גפני: הם יישבו עכשיו במשרדים שם, בלילה מאוחר, עם העט ועם המחשב, ויתחילו לעשות את – ויגיעו לגריטת הרכבים, ויגידו בלאו הכי זה לא מתבצע, בוא נוריד את זה, ועם גפני נסתדר אחר כך.

משה גפני: הרי אנחנו נפגע בוא בקצבאות, אז גריטת הרכבים יורד.

משה גפני: אם זה מתבצע הגריטה לא יורדת.

משה גפני: זה המצב, שתדעו את הכלל.

קטי מורלי: המפליא הוא שחלק מחברי הכנסת מעבירים אלינו פניות למתן מענה על הנושא של הגריטה, למה הופסקה?

קטי מורלי: אז הם יושבים פה, והם אמורים להחליט, אז - - -

משה גפני: יש שיבוש מערכות בכלל היום במדינה.

משה גפני: אנחנו מנסים לשמור את זה.

משה גפני: את באה בטענות.

משה גפני: את הממשלה.

משה גפני: את משרד התחבורה.

משה גפני: את באה בטענות למה הפסיקו לך את הכסף של הגריטה.

משה גפני: מי שהפסיק את הכסף של הגריטה זה לא הכנסת, זה הממשלה, זה משרד האוצר.

משה גפני: אני לא רוצה להגיד תסדרו בינכם בגלל שאתם אנשים נחמדים.

משה גפני: אבל תלכו איתי בעניין הזה מכיוון שאני חושב שהדרך היא להתחיל את הגריטה כמה שיותר מהר.

משה גפני: זה גם פסיכולוגית וגם באופן אמתי.

משה גפני: במשרד האוצר ובמשרדים יפנימו שצריך לעשות את הפרויקט זה.

משה גפני: עד שיגיעו למיצוי, ל-30,000, שזה יעזור גם במלחמה בתאונות הדרכים וגם יתרום לאיכות הסביבה.

משה גפני: השרים מעוניינים בזה, כולם מעוניינים בעניין הזה.

משה גפני: טוב, אז תוך שבועיים אני רוצה תשובה.

משה גפני: ואני מקווה שבעוד שבועיים אתם תגידו שזה מתחיל בעוד שבועיים.

משה גפני: בעוד שבועיים מהיום, אבל אני מחכה להודעה.

משה גפני: מספר פנייה לוועדה – 627, הפרויקט לגריטת רכבים.

משה גפני: מי בעד אישור הפנייה ירים את ידו.

משה גפני: בעד – 4

משה גפני: נמנעים – אין

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: הפנייה אושרה.

משה גפני: תוך שבועיים אני רוצה מועד.

משה גפני: תודה רבה.